## 9. Octobris 2024

## Feria quarta, tempus per annum, hebdomada 27
hebdomada 3 psalterii

Nona

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Qui séquitur me, non ámbulat in ténebris, sed habébit lumen vitæ, dicit Dóminus.

Psalmus 118 (119), 105-112
XIV (Nun)
Meditatio verbi Domini in lege
Hoc est præceptum meum, ut diligatis invicem (Io 15, 12).

Lucérna pédibus meis verbum tuum *

et lumen sémitis meis.

Iurávi et státui *

custodíre iudícia iustítiæ tuæ.

Humiliátus sum usquequáque, Dómine; *

vivífica me secúndum verbum tuum.

Voluntária oris mei beneplácita sint, Dómine, *

et iudícia tua doce me.

Anima mea in mánibus meis semper, *

et legem tuam non sum oblítus.

Posuérunt peccatóres láqueum mihi, *

et mandátis tuis non errávi.

Heréditas mea testimónia tua in ætérnum, *

quia exsultátio cordis mei sunt.

Inclinávi cor meum ad faciéndas iustificatiónes tuas *

in ætérnum, in finem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Qui séquitur me, non ámbulat in ténebris, sed habébit lumen vitæ, dicit Dóminus.

Ant. 2 Ego egénus et pauper sum: Deus, ádiuva me.

Psalmus 69 (70)
Deus, in adiutorium meum intende
Domine, salva nos, perimus (Mt 8, 25).

Deus, in adiutórium meum inténde; *

Dómine, ad adiuvándum me festína.

Confundántur et revereántur, *

qui quærunt ánimam meam.

Avertántur retrórsum et erubéscant, *

qui volunt mihi mala.

Convertántur propter confusiónem suam, *

qui dicunt mihi: « Euge, euge ».

Exsúltent et læténtur in te omnes, qui quærunt te, *

et dicant semper: « Magnificétur Deus », qui díligunt salutáre tuum.

Ego vero egénus et pauper sum; *

Deus, ad me festína.

Adiútor meus et liberátor meus es tu; *

Dómine, ne moréris.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ego egénus et pauper sum: Deus, ádiuva me.

Ant. 3 Non secúndum visiónem oculórum iudicábit Deus, sed in iustítia et æquitáte.

Psalmus 74 (75)
Dominus summus iudex
Deposuit potentes de sede et exaltavit humiles (Lc 1, 52).

Confitébimur tibi, Deus; †

confitébimur et invocábimus nomen tuum: *

narrábimus mirabília tua.

Cum statúero tempus, *

ego iustítias iudicábo.

Si liquefácta est terra et omnes, qui hábitant in ea, *

ego confirmávi colúmnas eius.

Dixi gloriántibus: « Nolíte gloriári! » *

et delinquéntibus: « Nolíte exaltáre cornu!

Nolíte exaltáre in altum cornu vestrum; *

nolíte loqui advérsus Deum protérva ».

Quia neque ab oriénte neque ab occidénte *

neque a desértis exaltátio.

Quóniam Deus iudex est: *

hunc humíliat et hunc exáltat.

Quia calix in manu Dómini *

vini meri plenus misto.

Et inclinávit ex hoc in hoc; †

verúmtamen usque ad fæces epotábunt, *

bibent omnes peccatóres terræ.

Ego autem annuntiábo in sǽculum, *

cantábo Deo Iacob.

Et ómnia córnua peccatórum confríngam, *

et exaltabúntur córnua iusti.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Non secúndum visiónem oculórum iudicábit Deus, sed in iustítia et æquitáte.

LECTIO BREVIS

Col 3, 14-15

Super ómnia caritátem habéte, quod est vínculum perfectiónis. Et pax Christi dominétur in córdibus vestris, ad quam et vocáti estis in uno córpore. Et grati estóte.

Mansuéti hereditábunt terram.

Et delectabúntur in multitúdine pacis.

ORATIO

Orémus.

Dómine Iesu Christe, qui manus tuas in cruce ad salvándos hómines extendísti, concéde, ut actus nostri tibi reddántur accépti, et opus tuæ redemptiónis in mundo váleant declaráre. Qui vivis et regnas in sǽcula sæculórum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky