## 17. Aprilis 2024

## Feria quarta, tempus paschale, hebdomada 3
hebdomada 3 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Auróra lucis rútilat,

cælum resúltat láudibus,

mundus exsúltans iúbilat,

gemens inférnus úlulat,

Cum rex ille fortíssimus,

mortis confráctis víribus,

pede concúlcans tártara

solvit caténa míseros.

Ille, quem clausum lápide

miles custódit ácriter,

triúmphans pompa nóbili

victor surgit de fúnere.

Inférni iam gemítibus

solútis et dolóribus,

quia surréxit Dóminus

respléndens clamat ángelus.

Esto perénne méntibus

paschále, Iesu, gáudium,

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

Vel ad libitum in feriis post octavam Paschæ:

Chorus novæ Ierúsalem

hymni novam dulcédinem

promat, colens cum sóbriis

paschále festum gáudiis,

Quo Christus invíctus leo,

dracóne surgens óbruto,

dum voce viva pérsonat,

a morte functos éxcitat.

Quam devorárat ímprobus,

prædam refúndit tártarus;

captivitáte líbera

Iesum sequúntur ágmina.

Triúmphat ille spléndide

et dignus amplitúdine,

soli políque pátriam

unam facit rem públicam.

Ipsum canéndo súpplices

Regem precémur mílites,

ut in suo claríssimo

nos órdinet palátio.

Esto perénne méntibus

paschále, Iesu, gáudium,

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Omnes gentes vénient et adorábunt coram te, Dómine, allelúia.

Psalmus 85 (86)
Pauperis in rebus adversis oratio
Benedictus Deus, qui consolatur nos in omni tribulatione nostra (2 Cor 1, 3. 4).

Inclína, Dómine, aurem tuam et exáudi me, *

quóniam inops et pauper sum ego.

Custódi ánimam meam, quóniam sanctus sum; *

salvum fac servum tuum, Deus meus, sperántem in te.

Miserére mei, Dómine, *

quóniam ad te clamávi tota die.

Lætífica ánimam servi tui, *

quóniam ad te, Dómine, ánimam meam levávi.

Quóniam tu, Dómine, suávis et mitis *

et multæ misericórdiæ ómnibus invocántibus te.

Auribus pércipe, Dómine, oratiónem meam *

et inténde voci deprecatiónis meæ.

In die tribulatiónis meæ clamávi ad te, *

quia exáudies me.

Non est símilis tui in diis, Dómine, *

et nihil sicut ópera tua.

Omnes gentes, quascúmque fecísti, vénient †

et adorábunt coram te, Dómine, *

et glorificábunt nomen tuum,

quóniam magnus es tu et fáciens mirabília: *

tu es Deus solus.

Doce me, Dómine, viam tuam, *

et ingrédiar in veritáte tua;

simplex fac cor meum, *

ut tímeat nomen tuum.

Confitébor tibi, Dómine Deus meus, in toto corde meo *

et glorificábo nomen tuum in ætérnum,

quia misericórdia tua magna est super me, *

et eruísti ánimam meam ex inférno inferióri.

Deus, supérbi insurrexérunt super me, †

et synagóga poténtium quæsiérunt ánimam meam, *

et non proposuérunt te in conspéctu suo.

Et tu, Dómine, Deus miserátor et miséricors, *

pátiens et multæ misericórdiæ et veritátis,

réspice in me et miserére mei; †

da fortitúdinem tuam púero tuo *

et salvum fac fílium ancíllæ tuæ.

Fac mecum signum in bonum, †

ut vídeant, qui odérunt me, et confundántur, *

quóniam tu, Dómine, adiuvísti me et consolátus es me.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Omnes gentes vénient et adorábunt coram te, Dómine, allelúia.

Ant. 2 Regem in decóre suo vidébunt óculi nostri, allelúia.

Canticum
Deus iudicabit in iustitia

Is 33, 13-16

Vobis est repromissio et filiis vestris et omnibus, qui longe sunt (Act 2, 39).

Audíte, qui longe estis, quæ fécerim, *

et cognóscite, vicíni, fortitúdinem meam.

Contérriti sunt in Sion peccatóres, *

possédit tremor ímpios.

Quis póterit habitáre de vobis cum igne devoránte? *

Quis habitábit ex vobis cum ardóribus sempitérnis?

Qui ámbulat in iustítiis *

et lóquitur æquitátes,

qui réicit lucra ex rapínis *

et éxcutit manus suas, ne múnera accípiat,

qui obtúrat aures suas, ne áudiat sánguinem, *

et claudit óculos suos, ne vídeat malum:

iste in excélsis habitábit, *

muniménta saxórum refúgium eius;

panis ei datus est, *

aquæ eius fidéles sunt.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Regem in decóre suo vidébunt óculi nostri, allelúia.

Ant. 3 Vidébit omnis caro salutáre Dei nostri, allelúia.

Psalmus 97 (98)
Dominus victor in iudicio
Hic psalmus priorem Domini adventum significat et fidem omnium gentium (S. Athanasius).

Cantáte Dómino cánticum novum, *

quia mirabília fecit.

Salvávit sibi déxtera eius, *

et bráchium sanctum eius.

Notum fecit Dóminus salutáre suum, *

in conspéctu géntium revelávit iustítiam suam.

Recordátus est misericórdiæ suæ *

et veritátis suæ dómui Israel.

Vidérunt omnes términi terræ *

salutáre Dei nostri.

Iubiláte Deo, omnis terra, *

erúmpite, exsultáte et psállite.

Psállite Dómino in cíthara, *

in cíthara et voce psalmi;

in tubis ductílibus et voce tubæ córneæ, *

iubiláte in conspéctu regis Dómini.

Sonet mare et plenitúdo eius, *

orbis terrárum, et qui hábitant in eo.

Flúmina plaudent manu, †

simul montes exsultábunt a conspéctu Dómini, *

quóniam venit iudicáre terram.

Iudicábit orbem terrárum in iustítia *

et pópulos in æquitáte.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Vidébit omnis caro salutáre Dei nostri, allelúia.

LECTIO BREVIS

Rom 6, 8-11

Si mórtui sumus cum Christo, crédimus quia simul étiam vivémus cum eo; sciéntes quod Christus suscitátus ex mórtuis iam non móritur, mors illi ultra non dominátur. Quod enim mórtuus est, peccáto mórtuus est semel; quod autem vivit, vivit Deo. Ita et vos existimáte vos mórtuos quidem esse peccáto, vivéntes autem Deo in Christo Iesu.

RESPONSORIUM BREVE

Surréxit Dóminus de sepúlcro, * Allelúia, allelúia.

Surréxit Dóminus de sepúlcro, * Allelúia, allelúia.

Qui pro nobis pepéndit in ligno.

Allelúia, allelúia.

Glória Patri, et Fílio, et Spirítui Sancto.

Surréxit Dóminus de sepúlcro, * Allelúia, allelúia.

CANTICUM EVANGELICUM

Ad Benedictus, ant. Omnis qui videt Fílium et credit in eum, habet vitam ætérnam, et ego resuscitábo eum in novíssimo die, allelúia.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Omnis qui videt Fílium et credit in eum, habet vitam ætérnam, et ego resuscitábo eum in novíssimo die, allelúia.

PRECES

Christum rogántes, qui tráditus est propter delícta nostra et resurréxit propter iustificatiónem nostram, ad eum clamémus:

Per victóriam tuam salva nos, Dómine.

Christe salvátor, qui mortem devíncens nos lætificásti, resúrgens nos exaltásti et donis nos large replésti,

éxcita corda nostra et hanc diem Spíritus Sancti dono sanctífica.

Per victóriam tuam salva nos, Dómine.

Qui in cælis ab ángelis glorificáris et in terra ab homínibus adoráris, te hoc resurrectiónis tuæ témpore deprecámur,

ut accípias adoratiónem nostram in spíritu et veritáte.

Per victóriam tuam salva nos, Dómine.

Dómine Christe, salva nos et effúnde misericórdiam tuam super pópulum tuum, qui resurrectiónem præstolátur;

miserére nostri atque nos die isto ab omni malo custódi.

Per victóriam tuam salva nos, Dómine.

Rex glóriæ, vita nostra, da nobis ut cum apparúeris,

tunc et nos appareámus tecum in glória.

Per victóriam tuam salva nos, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Adésto, quǽsumus, Dómine, famíliæ tuæ, et dignánter impénde, ut, quibus fídei grátiam contulísti, in resurrectióne Unigéniti tui portiónem largiáris ætérnam. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky