## 30. Ianuarii 2024

## Feria tertia, tempus per annum, hebdomada 4
hebdomada 4 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Ætérne lucis cónditor,

lux ipse totus et dies,

noctem nec ullam séntiens

natúra lucis pérpeti,

Iam cedit pallens próximo

diéi nox advéntui,

obtúndens lumen síderum

adest et clarus lúcifer.

Iam stratis læti súrgimus

grates canéntes et tuas,

quod cæcam noctem vícerit

revéctans rursus sol diem.

Te nunc, ne carnis gáudia

blandis subrépant ǽstibus,

dolis ne cedat sǽculi

mens nostra, sancte, quǽsumus.

Ira ne rixas próvocet,

gulam ne venter íncitet,

opum pervértat ne famis,

turpis ne luxus óccupet.

Sed firma mente sóbrii,

casto manéntes córpore

totum fidéli spíritu

Christo ducámus hunc diem.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

PSALMODIA

Ant. 1 Tibi, Dómine, psallam, et intéllegam in via immaculáta.

Psalmus 100 (101)
Iusti principis confessio
Si diligitis me, mandata mea servabitis (Io 14, 15).

Misericórdiam et iudícium cantábo; *

tibi, Dómine, psallam.

Intéllegam in via immaculáta; *

quando vénies ad me?

Perambulábo in innocéntia cordis mei, *

in médio domus meæ.

Non propónam ante óculos meos rem iniústam, †

faciéntem prævaricatiónes ódio habébo, *

non adhærébit mihi.

Cor pravum recédet a me, *

malígnum non cognóscam.

Detrahéntem secréto próximo suo, *

hunc cessáre fáciam;

supérbum óculo et inflátum corde, *

hunc non sustinébo.

Oculi mei ad fidéles terræ, ut sédeant mecum; *

qui ámbulat in via immaculáta, hic mihi ministrábit.

Non habitábit in médio domus meæ, qui facit supérbiam; *

qui lóquitur iníqua, non stabit in conspéctu oculórum meórum.

In matutíno cessáre fáciam omnes peccatóres terræ, *

ut dispérdam de civitáte Dómini omnes operántes iniquitátem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Tibi, Dómine, psallam, et intéllegam in via immaculáta.

Ant. 2 Ne áuferas, Dómine, misericórdiam tuam a nobis.

Canticum
Oratio Azariæ in fornace

Dan 3, 26. 27. 29. 34-41

Pænitemini et convertimini, ut deleantur vestra peccata (Act 3, 19).

Benedíctus es, Dómine, Deus patrum nostrórum, *

et laudábilis et gloriósum nomen tuum in sǽcula,

quia iustus es in ómnibus, *

quæ fecísti nobis.

Peccávimus enim et iníque égimus recedéntes a te *

et delíquimus in ómnibus.

Ne, quǽsumus, tradas nos in perpétuum propter nomen tuum *

et ne díssipes testaméntum tuum,

neque áuferas misericórdiam tuam a nobis †

propter Abraham diléctum tuum *

et Isaac servum tuum et Israel sanctum tuum,

quibus dixísti quod multiplicáres semen eórum *

sicut stellas cæli et sicut arénam, quæ est in lítore maris,

quia, Dómine, imminúti sumus plus quam omnes gentes *

sumúsque húmiles in univérsa terra hódie propter peccáta nostra;

et non est in témpore hoc †

princeps et prophéta et dux, *

neque holocáustum neque sacrifícium,

neque oblátio neque incénsum, †

neque locus primitiárum coram te, *

ut possímus inveníre misericórdiam;

sed in ánima contríta et spíritu humilitátis suscipiámur †

sicut in holocáusto aríetum et taurórum *

et sicut in mílibus agnórum pínguium,

sic fiat sacrifícium nostrum in conspéctu tuo hódie, †

et pérfice subsequéntes te,

quóniam non est confúsio confidéntibus in te.

Et nunc séquimur te in toto corde *

et timémus te et quǽrimus fáciem tuam.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ne áuferas, Dómine, misericórdiam tuam a nobis.

Ant. 3 Deus, cánticum novum cantábo tibi.

Psalmus 143 (144), 1-10
Pro victoria et pace
Omnia possum in eo qui me confortat (Phil 4, 13).

Benedíctus Dóminus, adiútor meus, †

qui docet manus meas ad prœ́lium *

et dígitos meos ad bellum.

Misericórdia mea et fortitúdo mea, *

refúgium meum et liberátor meus;

scutum meum, et in ipso sperávi, *

qui subdit pópulum meum sub me.

Dómine, quid est homo, quod agnóscis eum, *

aut fílius hóminis, quod réputas eum?

Homo vanitáti símilis factus est, *

dies eius sicut umbra prætériens.

Dómine, inclína cælos tuos et descénde; *

tange montes, et fumigábunt.

Fúlgura coruscatiónem et díssipa eos; *

emítte sagíttas tuas et contúrba eos.

Emítte manum tuam de alto; *

éripe me et líbera me de aquis multis,

de manu filiórum alienigenárum, †

quorum os locútum est vanitátem, *

et déxtera eórum déxtera mendácii.

Deus, cánticum novum cantábo tibi, *

in psaltério decachórdo psallam tibi,

qui das salútem régibus, *

qui rédimis David servum tuum de gládio malígno.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Deus, cánticum novum cantábo tibi.

LECTIO BREVIS

Is 55, 1

Omnes sitiéntes, veníte ad aquas; et, qui non habétis argéntum, properáte, émite et comédite, veníte, émite absque argénto et absque ulla commutatióne vinum et lac.

RESPONSORIUM BREVE

Vocem meam audi, Dómine; * In verba tua supersperávi.

Vocem meam audi, Dómine; * In verba tua supersperávi.

Prævéni dilúculo et clamávi.

In verba tua supersperávi.

Glória Patri, et Fílio, et Spirítui Sancto.

Vocem meam audi, Dómine; * In verba tua supersperávi.

CANTICUM EVANGELICUM

Ad Benedictus, ant. De manu ómnium qui odérunt nos, salva nos, Dómine.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. De manu ómnium qui odérunt nos, salva nos, Dómine.

PRECES

Deus, lætítiam nobis concédens hoc matutíno témpore eum laudándi, spem róborat nostram. Ideo fidénter ipsi supplicémus:

Ad glóriam nóminis tui, audi nos, Dómine.

Grátias ágimus tibi, Deus et Pater Salvatóris nostri Iesu,

pro cognitióne et immortalitáte, quas dedísti nobis per ipsum.

Ad glóriam nóminis tui, audi nos, Dómine.

Concéde humilitátem córdibus nostris,

ut subiécti simus ínvicem in timóre Christi.

Ad glóriam nóminis tui, audi nos, Dómine.

Spíritum tuum nobis fámulis tuis infúnde,

ut diléctio nostra fratérna sine simulatióne fiat.

Ad glóriam nóminis tui, audi nos, Dómine.

Qui hómini labórem præcepísti in mundi dominatiónem,

concéde, ut labor noster te célebret fratrésque nostros sanctíficet.

Ad glóriam nóminis tui, audi nos, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Auge in nobis, quǽsumus, Dómine, fidem tuam, ut in ore nostro perfécta laus tua cæléstes iúgiter áfferat fructus. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky