## 23. Iulii 2024

## S. Brigitæ, religiosæ
festum

Nata est in Suecia anno 1303; adhuc puella matrimonio iuncta, octo genuit filios quos optime educavit. Tertio Ordini S. Francisci adscripta, post mortem viri vitam magis asceticam aggressa est quamquam in mundo vivebat. Tunc Ordinem religiosum fundavit et Romam profecta omnibus exemplar exstitit magnarum virtutum. Iter pænitentiæ causa suscepit et multa scripsit opera in quibus res mysticas, quas ipsa experta erat, enarrávit. Romæ mortua est anno 1373.

Nona

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Si hæc scitis, beáti éritis si fecéritis ea.

Psalmus 118 (119), 137-144
XVIII (Sade)

Iustus es, Dómine, *

et rectum iudícium tuum.

Mandásti in iustítia testimónia tua *

et in veritáte nimis.

Consúmpsit me zelus meus, *

quia oblíti sunt verba tua inimíci mei.

Ignítum elóquium tuum veheménter, *

et servus tuus diléxit illud.

Adulescéntulus sum ego et contémptus; *

mandáta tua non sum oblítus.

Iustítia tua iustítia in ætérnum, *

et lex tua véritas.

Tribulátio et angústia invenérunt me; *

præcépta tua delectátio mea est.

Iustítia testimónia tua in ætérnum; *

intelléctum da mihi, et vivam.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Si hæc scitis, beáti éritis si fecéritis ea.

Ant. 2 Intret orátio mea in conspéctu tuo, Dómine.

Psalmus 87 (88)
Hominis graviter ægrotantis oratio
Hæc est hora vestra et potestas tenebrarum (Lc 22, 53).
I

Dómine, Deus salútis meæ, *

in die clamávi et nocte coram te.

Intret in conspéctu tuo orátio mea; *

inclína aurem tuam ad precem meam.

Quia repléta est malis ánima mea, *

et vita mea inférno appropinquávit.

Æstimátus sum cum descendéntibus in lacum, *

factus sum sicut homo sine adiutório.

Inter mórtuos liber, *

sicut vulneráti dormiéntes in sepúlcris;

quorum non es memor ámplius, *

et ipsi de manu tua abscíssi sunt.

Posuísti me in lacu inferióri, *

in tenebrósis et in umbra mortis.

Super me gravátus est furor tuus, *

et omnes fluctus tuos induxísti super me.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Intret orátio mea in conspéctu tuo, Dómine.

Ant. 3 Ad te, Dómine, clamávi, ne abscóndas fáciem tuam a me.

II

Longe fecísti notos meos a me, *

posuísti me abominatiónem eis;

conclúsus sum et non egrédiar. *

Oculi mei languérunt præ afflictióne.

Clamávi ad te, Dómine, tota die, *

expándi ad te manus meas.

Numquid mórtuis fácies mirabília, *

aut surgent umbræ et confitebúntur tibi?

Numquid narrábit áliquis in sepúlcro misericórdiam tuam *

et veritátem tuam in loco perditiónis?

Numquid cognoscéntur in ténebris mirabília tua *

et iustítia tua in terra obliviónis?

Et ego ad te, Dómine, clamávi, *

et mane orátio mea prævéniet te.

Ut quid, Dómine, repéllis ánimam meam, *

abscóndis fáciem tuam a me?

Pauper sum ego et móriens a iuventúte mea; *

portávi pavóres tuos et conturbátus sum.

Super me transiérunt iræ tuæ, *

et terróres tui excidérunt me.

Circuiérunt me sicut aqua tota die, *

circumdedérunt me simul.

Elongásti a me amícum et próximum, *

et noti mei sunt ténebræ.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ad te, Dómine, clamávi, ne abscóndas fáciem tuam a me.

LECTIO BREVIS

Phil 4, 8. 9b

Fratres, quæcúmque sunt vera, quæcúmque pudíca, quæcúmque iusta, quæcúmque casta, quæcúmque amabília, quæcúmque bonæ famæ, si qua virtus et si qua laus, hæc cogitáte; et Deus pacis erit vobíscum.

Cantábo tibi, Dómine.

Psallam et intéllegam in via immaculáta.

ORATIO

Orémus.

Dómine Deus noster, qui beátæ Birgíttæ, Fílii tui passiónem meditánti, secréta cæléstia revelásti, da nobis fámulis tuis in revelatióne glóriæ tuæ gaudére lætántes. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky