## 23. Martii 2024

## Sabbatum, tempus Quadragesimæ, hebdomada 5
hebdomada 1 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen.

Quæ omnia omittuntur, quando Invitatorium immediate præcedit.

HYMNUS

Iam, Christe, sol iustítiæ,

mentis dehíscant ténebræ,

virtútum ut lux rédeat,

terris diem cum réparas.

Dans tempus acceptábile

et pǽnitens cor tríbue,

convértat ut benígnitas

quos longa suffert píetas;

Quiddámque pæniténtiæ

da ferre, quo fit démptio,

maióre tuo múnere,

culpárum quamvis grándium.

Dies venit, dies tua,

per quam reflórent ómnia;

lætémur in hac ut tuæ

per hanc redúcti grátiæ.

Te rerum univérsitas,

clemens, adóret, Trínitas,

et nos novi per véniam

novum canámus cánticum. Amen.

PSALMODIA

Ant. 1 Prævenérunt óculi mei ad te dilúculo.

Psalmus 118 (119), 145-152
XIX (Coph)

Clamávi in toto corde, exáudi me, Dómine; *

iustificatiónes tuas servábo.

Clamávi ad te, salvum me fac, *

ut custódiam testimónia tua.

Prævéni dilúculo et clamávi, *

in verba tua supersperávi.

Prævenérunt óculi mei vigílias, *

ut meditárer elóquia tua.

Vocem meam audi secúndum misericórdiam tuam, Dómine, *

secúndum iudícium tuum vivífica me.

Appropinquavérunt persequéntes me in malítia, *

a lege autem tua longe facti sunt.

Prope es tu, Dómine, *

et ómnia præcépta tua véritas.

Ab inítio cognóvi de testimóniis tuis, *

quia in ætérnum fundásti ea.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Prævenérunt óculi mei ad te dilúculo.

Ant. 2 Fortitúdo mea et laus mea Dóminus, et factus est mihi in salútem.

Canticum
Hymnus victoriæ post transitum maris Rubri

Ex 15, 1-4b. 8-13. 17-18

Qui vicerunt bestiam, cantabant canticum Moysi, servi Dei (Cf. Ap 15, 2-3).

Cantémus Dómino: †

glorióse enim magnificátus est, *

equum et ascensórem deiécit in mare.

Fortitúdo mea et robur meum Dóminus, *

et factus est mihi in salútem.

Iste Deus meus, *

et glorificábo eum;

Deus patris mei, *

et exaltábo eum!

Dóminus quasi vir pugnátor; *

Dóminus nomen eius!

Currus pharaónis et exércitum eius *

proiécit in mare.

In spíritu furóris tui congregátæ sunt aquæ; †

stetit ut agger unda fluens, *

coaguláta sunt abýssi in médio mari.

Dixit inimícus: « Pérsequar, comprehéndam; †

dívidam spólia, implébitur ánima mea: *

evaginábo gládium meum, interfíciet eos manus mea! ».

Flavit spíritus tuus, et opéruit eos mare; *

submérsi sunt quasi plumbum in aquis veheméntibus.

Quis símilis tui in diis, Dómine? †

Quis símilis tui, magníficus in sanctitáte, *

terríbilis atque laudábilis, fáciens mirabília?

Extendísti manum tuam, devorávit eos terra. *

Dux fuísti in misericórdia tua pópulo, quem redemísti,

et portásti eum in fortitúdine tua *

ad habitáculum sanctum tuum.

Introdúces eos et plantábis *

in monte hereditátis tuæ,

firmíssimo habitáculo tuo, †

quod operátus es, Dómine, *

sanctuário, Dómine, quod firmavérunt manus tuæ.

Dóminus regnábit *

in ætérnum et ultra!

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Fortitúdo mea et laus mea Dóminus, et factus est mihi in salútem.

Ant. 3 Laudáte Dóminum, omnes gentes. †

Psalmus 116 (117)
Laus miserentis Domini
Dico … gentes propter misericordiam glorificare Deum (Rom 15, 8. 9).

Laudáte Dóminum, omnes gentes, *

† collaudáte eum, omnes pópuli.

Quóniam confirmáta est super nos misericórdia eius, *

et véritas Dómini manet in ætérnum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Laudáte Dóminum, omnes gentes.

LECTIO BREVIS

Is 65, 1b-3a

Dixi: « Ecce ego, ecce ego! » ad gentem, quæ non invocábat nomen meum. Expándi manus meas tota die ad pópulum rebéllem, qui gráditur in via non bona post cogitatiónes suas; pópulus, qui ad iracúndiam próvocat me ante fáciem meam semper.

RESPONSORIUM BREVE

Ipse liberábit me * De láqueo venántium.

Ipse liberábit me * De láqueo venántium.

Et a verbo malígno.

De láqueo venántium.

Glória Patri, et Fílio, et Spirítui Sancto.

Ipse liberábit me * De láqueo venántium.

CANTICUM EVANGELICUM

Ad Benedictus, ant. Iesus mórtuus est, ut fílios Dei qui erant dispérsi congregáret in unum.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Iesus mórtuus est, ut fílios Dei qui erant dispérsi congregáret in unum.

PRECES

Christum Dóminum glorificémus, qui, ut nova creatúra hómines fíerent, lavácrum regeneratiónis instítuit eísque córporis et verbi sui mensam appósuit. Eum deprecémur, dicéntes:

Rénova nos, Dómine, grátia tua.

Iesu, mitis et húmilis corde, índue nos víscera misericórdiæ, benignitátem et humilitátem concéde,

ac patiéntiam cum ómnibus fac nos sectári.

Rénova nos, Dómine, grátia tua.

Doce nos vere próximos esse míseris atque afflíctis,

ut te bonum Samaritánum imitémur.

Rénova nos, Dómine, grátia tua.

Beáta Virgo, mater tua, intercédat pro sacris virgínibus,

ut consecratiónem, qua tibi sunt devótæ, in Ecclésia impénsius colant.

Rénova nos, Dómine, grátia tua.

Donum tuæ misericórdiæ nobis largíre,

ac peccáta et pœnas nobis dimítte.

Rénova nos, Dómine, grátia tua.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui, licet salútem hóminum semper operáris, nunc tamen pópulum tuum grátia abundantióre lætíficas, réspice propítius ad electiónem tuam, ut piæ protectiónis auxílium et regenerándos múniat et renátos. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky