## 29. Iunii 2024

## SS. PETRI ET PAULI, APOSTOLORUM
sollemnitas

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

O Roma felix, quæ tantórum príncipum

es purpuráta pretióso sánguine!

Excéllis omnem mundi pulchritúdinem

non laude tua, sed sanctórum méritis,

quos cruentátis iugulásti gládiis.

Vos ergo modo, gloriósi mártyres,

Petre beáte, Paule, mundi lílium,

cæléstis aulæ triumpháles mílites,

précibus almis vestris nos ab ómnibus

muníte malis, ferte super ǽthera.

Glória Patri per imménsa sǽcula,

sit tibi, Nate, decus et impérium,

honor, potéstas Sanctóque Spirítui;

sit Trinitáti salus indivídua

per infiníta sæculórum sǽcula. Amen.

PSALMODIA

Ant. 1 Ego pro te rogávi, Petre, ut non defíciat fides tua; et tu, aliquándo convérsus, confírma fratres tuos.

Psalmus 115 (116 B)
Gratiarum actio in templo
Per ipsum (Christum) offeramus hostiam laudis semper Deo (Hebr 13, 15).

Crédidi, étiam cum locútus sum: *

« Ego humiliátus sum nimis ».

Ego dixi in trepidatióne mea: *

« Omnis homo mendax ».

Quid retríbuam Dómino *

pro ómnibus, quæ retríbuit mihi?

Cálicem salutáris accípiam *

et nomen Dómini invocábo.

Vota mea Dómino reddam *

coram omni pópulo eius.

Pretiósa in conspéctu Dómini *

mors sanctórum eius.

O Dómine, ego servus tuus, *

ego servus tuus et fílius ancíllæ tuæ.

Dirupísti víncula mea: †

tibi sacrificábo hóstiam laudis *

et nomen Dómini invocábo.

Vota mea Dómino reddam *

coram omni pópulo eius,

in átriis domus Dómini, *

in médio tui, Ierúsalem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ego pro te rogávi, Petre, ut non defíciat fides tua; et tu, aliquándo convérsus, confírma fratres tuos.

Ant. 2 Libénter gloriábor in infirmitátibus meis, ut inhábitet in me virtus Christi.

Psalmus 125 (126)
Gaudium et spes in Deo
Sicut socii passionum estis, sic eritis et consolationis (2 Cor 1, 7).

In converténdo Dóminus captivitátem Sion, *

facti sumus quasi somniántes.

Tunc replétum est gáudio os nostrum, *

et lingua nostra exsultatióne.

Tunc dicébant inter gentes: *

« Magnificávit Dóminus fácere cum eis ».

Magnificávit Dóminus fácere nobíscum; *

facti sumus lætántes.

Convérte, Dómine, captivitátem nostram, *

sicut torréntes in austro.

Qui séminant in lácrimis, *

in exsultatióne metent.

Eúntes ibant et flebant *

semen spargéndum portántes;

veniéntes autem vénient in exsultatióne *

portántes manípulos suos.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Libénter gloriábor in infirmitátibus meis, ut inhábitet in me virtus Christi.

Ant. 3 Tu es pastor óvium, princeps Apostolórum; tibi tráditæ sunt claves regni cælórum.

Canticum
De Deo salvatore

Eph 1, 3-10

Benedíctus Deus et Pater Dómini nostri Iesu Christi, *

qui benedíxit nos in omni benedictióne spiritáli in cæléstibus in Christo,

sicut elégit nos in ipso ante mundi constitutiónem, †

ut essémus sancti et immaculáti *

in conspéctu eius in caritáte,

qui prædestinávit nos in adoptiónem filiórum †

per Iesum Christum in ipsum, *

secúndum beneplácitum voluntátis suæ,

in laudem glóriæ grátiæ suæ, *

in qua gratificávit nos in Dilécto,

in quo habémus redemptiónem per sánguinem eius, *

remissiónem peccatórum,

secúndum divítias grátiæ eius, †

qua superabundávit in nobis *

in omni sapiéntia et prudéntia,

notum fáciens nobis mystérium voluntátis suæ, *

secúndum beneplácitum eius,

quod propósuit in eo, *

in dispensatiónem plenitúdinis témporum:

recapituláre ómnia in Christo, *

quæ in cælis et quæ in terra.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Tu es pastor óvium, princeps Apostolórum; tibi tráditæ sunt claves regni cælórum.

LECTIO BREVIS

1 Cor 15, 3-5. 8

Trádidi vobis in primis, quod et accépi, quóniam Christus mórtuus est pro peccátis nostris secúndum Scriptúras et quia sepúltus est et quia suscitátus est tértia die secúndum Scriptúras et quia visus est Cephæ et post hæc Duódecim; novíssime autem ómnium, visus est et mihi.

RESPONSORIUM BREVE

Loquebántur Apóstoli verbum Dei * Cum fidúcia.

Loquebántur Apóstoli verbum Dei * Cum fidúcia.

Et reddébant testimónium resurrectiónis Iesu Christi.

Cum fidúcia.

Glória Patri, et Fílio, et Spirítui Sancto.

Loquebántur Apóstoli verbum Dei * Cum fidúcia.

CANTICUM EVANGELICUM

Ad Magnificat, ant. Petrus apóstolus et Paulus doctor géntium, ipsi nos docuérunt legem tuam, Dómine.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Petrus apóstolus et Paulus doctor géntium, ipsi nos docuérunt legem tuam, Dómine.

PRECES

Christum, qui Ecclésiam suam super fundaméntum Apostolórum et prophetárum ædificávit, fidénter deprecémur:

Pópulo tuo, Dómine, súbveni.

Tu, qui Simónem piscatórem vocásti ut piscátor hóminum fíeret,

operários elígere ne désinas, ut multitúdo géntium salvétur.

Pópulo tuo, Dómine, súbveni.

Tu, qui tempestáti maris imperásti, ne discipulórum navis mergerétur,

Ecclésiam tuam ab omni perturbatióne defénde et domnum apostólicum róbora.

Pópulo tuo, Dómine, súbveni.

Tu, qui post resurrectiónem gregem tuum dispérsum circa Petrum collegísti,

univérsam plebem tuam, bone Pastor, in unum cóngrega ovíle.

Pópulo tuo, Dómine, súbveni.

Tu, qui Paulum apóstolum misísti ad gentes evangelizándas,

fac ut verbum salútis omni creatúræ prædicétur.

Pópulo tuo, Dómine, súbveni.

Tu, qui claves regni cælórum Ecclésiæ tuæ commisísti,

áperi portas cæli ómnibus qui, in vita sua, misericórdiæ tuæ confísi sunt.

Pópulo tuo, Dómine, súbveni.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui huius diéi venerándam sanctámque lætítiam in apostolórum Petri et Pauli sollemnitáte tribuísti, da Ecclésiæ tuæ eórum in ómnibus sequi præcéptum, per quos religiónis sumpsit exórdium. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky