## 21. Novembris 2024

## In Præsentatione Beatæ Mariæ Virginis
memoria

Hac die dedicationis (543) ecclesiæ Sanctæ Mariæ Novæ, prope templum Hierosolymitanum exstructæ, una cum Orientalibus christianis celebramus « dedicationem », quam sui ipsius Deo ab infantia exhibuit Maria, movente Spiritu Sancto, cuius gratia repleta erat in conceptione sua immaculata.

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

María, virgo régia,

sponsa regis et fília,

te Dei sapiéntia

elégit ante sǽcula.

Puélla carens mácula,

Dei domus ebúrnea,

te dedicávit cǽlitus

missus ab eo Spíritus.

Caritátis signáculum,

totíus boni spéculum,

auróra veri lúminis,

arca divíni séminis,

In domo summi príncipis

tu áffluis delíciis;

virga Iesse florígera,

repléris Dei grátia.

O margaríta cándida

et stella mundi spléndida,

fac puris esse móribus

nos vera templa Spíritus.

Sit Trinitáti glória,

o Virgo nobilíssima,

quæ te suórum múnerum

thesáurum dat magníficum. Amen.

PSALMODIA

Ant. 1 Exsúrge, psaltérium et cíthara: excitábo auróram.

Psalmus 56 (57)
In afflictione oratio matutina
Passionem Domini cantat iste psalmus (S. Augustinus).

Miserére mei, Deus, miserére mei, *

quóniam in te cónfugit ánima mea;

et in umbra alárum tuárum confúgiam, *

donec tránseant insídiæ.

Clamábo ad Deum Altíssimum, *

Deum, qui benefécit mihi.

Mittet de cælo et liberábit me; †

dabit in oppróbrium conculcántes me. *

Mittet Deus misericórdiam suam et veritátem suam.

Anima mea recúmbit in médio catulórum leónum *

devorántium fílios hóminum.

Dentes eórum arma et sagíttæ *

et lingua eórum gládius acútus.

Exaltáre super cælos, Deus, *

super omnem terram glória tua.

Láqueum paravérunt pédibus meis, *

et incurvávit se ánima mea;

fodérunt ante fáciem meam fóveam, *

et ipsi incidérunt in eam.

Parátum cor meum, Deus, †

parátum cor meum; *

cantábo et psalmum dicam.

Exsúrge, glória mea, †

exsúrge, psaltérium et cíthara, *

excitábo auróram.

Confitébor tibi in pópulis, Dómine, *

et psalmum dicam tibi in natiónibus,

quóniam magnificáta est usque ad cælos misericórdia tua *

et usque ad nubes véritas tua.

Exaltáre super cælos, Deus, *

super omnem terram glória tua.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Exsúrge, psaltérium et cíthara: excitábo auróram.

Ant. 2 Pópulus meus, ait Dóminus, bonis meis adimplébitur.

Canticum
Populi liberati felicitas

Ier 31, 10-14

Iesus moriturus erat … ut filios Dei, qui erant dispersi, congregaret in unum (Io 11, 51. 52).

Audíte verbum Dómini, gentes, *

et annuntiáte in ínsulis, quæ procul sunt, et dícite:

« Qui dispérsit Israel, congregábit eum *

et custódiet eum sicut pastor gregem suum ».

Redémit enim Dóminus Iacob *

et liberávit eum de manu potentióris.

Et vénient et laudábunt in monte Sion *

et cónfluent ad bona Dómini,

super fruménto et vino et óleo *

et fetu pécorum et armentórum;

erítque ánima eórum quasi hortus irríguus, *

et ultra non esúrient.

Tunc lætábitur virgo in choro, *

iúvenes et senes simul.

« Et convértam luctum eórum in gáudium *

et consolábor eos et lætificábo a dolóre suo.

Et inebriábo ánimam sacerdótum pinguédine, *

et pópulus meus bonis meis adimplébitur ».

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Pópulus meus, ait Dóminus, bonis meis adimplébitur.

Ant. 3 Magnus Dóminus et laudábilis nimis, in civitáte Dei nostri. †

Psalmus 47 (48)
Gratiarum actio pro populi salute
Sustulit me in spiritu super montem magnum … et ostendit mihi civitatem sanctam Ierusalem (Ap 21, 10).

Magnus Dóminus et laudábilis nimis *

in civitáte Dei nostri.

† Mons sanctus eius collis speciósus, *

exsultátio univérsæ terræ.

Mons Sion, extréma aquilónis, *

cívitas regis magni.

Deus in dómibus eius notus *

factus est ut refúgium.

Quóniam ecce reges congregáti sunt, *

convenérunt in unum.

Ipsi cum vidérunt, sic admiráti sunt, *

conturbáti sunt, diffugérunt;

illic tremor apprehéndit eos, *

dolóres ut parturiéntis.

In spíritu oriéntis *

cónteres naves Tharsis.

Sicut audívimus, sic vídimus in civitáte Dómini virtútum, †

in civitáte Dei nostri; *

Deus fundávit eam in ætérnum.

Recogitámus, Deus, misericórdiam tuam *

in médio templi tui.

Secúndum nomen tuum, Deus, †

sic et laus tua in fines terræ; *

iustítia plena est déxtera tua.

Lætétur mons Sion, †

et exsúltent fíliæ Iudæ *

propter iudícia tua.

Circúmdate Sion et complectímini eam, *

numeráte turres eius.

Pónite corda vestra in virtúte eius †

et percúrrite domos eius, *

ut enarrétis in progénie áltera.

Quóniam hic est Deus, Deus noster †

in ætérnum et in sǽculum sǽculi; *

ipse ducet nos in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Magnus Dóminus et laudábilis nimis, in civitáte Dei nostri.

LECTIO BREVIS

Cf. Is 61, 10

Gaudens gaudébo in Dómino, et exsultábit ánima mea in Deo meo, quia índuit me vestiméntis salútis et induménto iustítiæ circúmdedit me, quasi sponsam ornátam monílibus suis.

RESPONSORIUM BREVE

Elégit eam Dóminus, * Et præelégit eam.

Elégit eam Dóminus, * Et præelégit eam.

In tabernáculo suo habitáre facit eam.

Et præelégit eam.

Glória Patri, et Fílio, et Spirítui Sancto.

Elégit eam Dóminus, * Et præelégit eam.

CANTICUM EVANGELICUM

Ad Benedictus, ant. Beáta es, María, quæ credidísti: perficiéntur in te quæ dicta sunt tibi a Dómino, allelúia.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Beáta es, María, quæ credidísti: perficiéntur in te quæ dicta sunt tibi a Dómino, allelúia.

PRECES

Salvatórem nostrum celebrántes, qui ex María Vírgine nasci dignátus est, exorémus dicéntes:

Intercédat pro nobis mater tua, Dómine.

O sol iustítiæ, quem immaculáta Virgo ut lucens auróra præcéssit,

tríbue ut in lúmine visitatiónis tuæ semper ambulémus.

Intercédat pro nobis mater tua, Dómine.

Verbum ætérnum, quod Maríam habitatiónis tuæ arcam incorruptíbilem elegísti,

líbera nos a corruptióne peccáti.

Intercédat pro nobis mater tua, Dómine.

Salvátor noster, qui iuxta crucem matrem tuam habuísti,

præsta ut, ipsa intercedénte, communicántes tuis passiónibus gaudeámus.

Intercédat pro nobis mater tua, Dómine.

Benigníssime Iesu, qui pendens in cruce, Maríam Ioánni matrem dedísti,

da nobis ita vívere ut eius fílii agnoscámur.

Intercédat pro nobis mater tua, Dómine.

Vel aliæ:

Salvatórem nostrum celebrántes, qui ex María Vírgine nasci dignátus est, exorémus dicéntes:

Intercédat pro nobis mater tua, Dómine.

Salvátor mundi, qui redemptiónis tuæ virtúte ab omni peccáti labe matrem tuam præservásti,

serva nos mundos a peccáto.

Intercédat pro nobis mater tua, Dómine.

Redémptor noster, qui Vírginem Maríam thálamum puríssimum habitatiónis tuæ et Spíritus Sancti fecísti sacrárium,

nos templum fac perénne tui Spíritus.

Intercédat pro nobis mater tua, Dómine.

Verbum ætérnum, qui matrem tuam docuísti óptimam sibi partem elígere,

tríbue nobis eam imitári, cibum quæréntes, qui permáneat in vitam ætérnam.

Intercédat pro nobis mater tua, Dómine.

Rex regum, qui matrem tuam córpore et ánima tecum voluísti in cælum assúmptam,

fac ut quæ sursum sunt semper cogitémus.

Intercédat pro nobis mater tua, Dómine.

Dómine cæli et terræ, qui Maríam regínam a dextris tuis adstáre fecísti,

tríbue nos eiúsdem glóriæ meréri consórtium.

Intercédat pro nobis mater tua, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Sanctíssimæ venerántibus Vírginis Maríæ memóriam gloriósam, ipsíus nobis, quǽsumus, Dómine, intercessióne concéde, ut de plenitúdine grátiæ tuæ nos quoque mereámur accípere. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky