## 16. Novembris 2024

## Sabbatum, tempus per annum, hebdomada 32
hebdomada 4 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Diéi luce réddita,

lætis gratísque vócibus

Dei canámus glóriam,

Christi faténtes grátiam,

Per quem creátor ómnium

diem noctémque cóndidit,

ætérna lege sánciens

ut semper succédant sibi.

Tu vera lux fidélium,

quem lex vetérna non tenet,

noctis nec ortu súccidens,

ætérno fulgens lúmine.

Præsta, Pater ingénite,

totum ducámus iúgiter

Christo placéntes hunc diem

Sancto repléti Spíritu. Amen.

PSALMODIA

Ant. 1 Bonum est psállere nómini tuo, Altíssime, annuntiáre mane misericórdiam tuam.

Psalmus 91 (92)
Laus Domini creatoris
Laudes enuntiantur pro gestis Unigeniti (S. Athanasius).

Bonum est confitéri Dómino *

et psállere nómini tuo, Altíssime,

annuntiáre mane misericórdiam tuam *

et veritátem tuam per noctem,

in decachórdo et psaltério, *

cum cántico in cíthara.

Quia delectásti me, Dómine, in factúra tua, *

et in opéribus mánuum tuárum exsultábo.

Quam magnificáta sunt ópera tua, Dómine: *

nimis profúndæ factæ sunt cogitatiónes tuæ.

Vir insípiens non cognóscet, *

et stultus non intélleget hæc.

Cum germináverint peccatóres sicut fenum, *

et florúerint omnes, qui operántur iniquitátem,

hoc tamen erit ad intéritum in sǽculum sǽculi; *

tu autem altíssimus in ætérnum, Dómine.

Quóniam ecce inimíci tui, Dómine, †

quóniam ecce inimíci tui períbunt, *

et dispergéntur omnes, qui operántur iniquitátem.

Exaltábis sicut unicórnis cornu meum, *

perfúsus sum óleo úberi.

Et despíciet óculus meus inimícos meos, *

et in insurgéntibus in me malignántibus áudiet auris mea.

Iustus ut palma florébit, *

sicut cedrus Líbani succréscet.

Plantáti in domo Dómini, *

in átriis Dei nostri florébunt.

Adhuc fructus dabunt in senécta, *

úberes et bene viréntes erunt,

ut annúntient quóniam rectus Dóminus, refúgium meum, *

et non est iníquitas in eo.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Bonum est psállere nómini tuo, Altíssime, annuntiáre mane misericórdiam tuam.

Ant. 2 Dabo vobis cor novum et spíritum novum in médio vestri.

Canticum
Dominus renovabit populum suum

Ez 36, 24-28

Ipsi populi eius erunt, et ipse Deus cum eis erit eorum Deus (Ap 21, 3).

Tollam quippe vos de géntibus †

et congregábo vos de univérsis terris *

et addúcam vos in terram vestram;

et effúndam super vos aquam mundam, †

et mundabímini ab ómnibus inquinaméntis vestris, *

et ab univérsis idólis vestris mundábo vos.

Et dabo vobis cor novum *

et spíritum novum ponam in médio vestri

et áuferam cor lapídeum de carne vestra *

et dabo vobis cor cárneum;

et spíritum meum ponam in médio vestri †

et fáciam, ut in præcéptis meis ambulétis *

et iudícia mea custodiátis et operémini.

Et habitábitis in terra, quam dedi pátribus vestris, †

et éritis mihi in pópulum, *

et ego ero vobis in Deum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Dabo vobis cor novum et spíritum novum in médio vestri.

Ant. 3 Ex ore infántium et lacténtium, Dómine, perfecísti laudem.

Psalmus 8
Maiestas Domini et dignitas hominis
Omnia subiecit sub pedibus eius, et ipsum dedit caput supra omnia Ecclesiæ (Ef 1, 22).

Dómine, Dóminus noster, *

quam admirábile est nomen tuum in univérsa terra,

quóniam eleváta est magnificéntia tua *

super cælos.

Ex ore infántium et lactántium †

perfecísti laudem propter inimícos tuos, *

ut déstruas inimícum et ultórem.

Quando vídeo cælos tuos, ópera digitórum tuórum, *

lunam et stellas, quæ tu fundásti,

quid est homo, quod memor es eius, *

aut fílius hóminis quóniam vísitas eum?

Minuísti eum paulo minus ab ángelis, †

glória et honóre coronásti eum *

et constituísti eum super ópera mánuum tuárum.

Omnia subiecísti sub pédibus eius, †

oves et boves univérsas, *

ínsuper et pécora campi,

vólucres cæli et pisces maris, *

quæcúmque perámbulant sémitas maris.

Dómine, Dóminus noster, *

quam admirábile est nomen tuum in univérsa terra!

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ex ore infántium et lacténtium, Dómine, perfecísti laudem.

LECTIO BREVIS

2 Petr 3, 13-15a

Novos cælos et terram novam secúndum promíssum Dómini exspectámus, in quibus iustítia hábitat. Propter quod, caríssimi, hæc exspectántes satágite immaculáti et invioláti ei inveníri in pace et Dómini nostri longanimitátem salútem arbitrámini.

RESPONSORIUM BREVE

Exsultábunt lábia mea, * Cum cantávero tibi.

Exsultábunt lábia mea, * Cum cantávero tibi.

Lingua mea meditábitur iustítiam tuam.

Cum cantávero tibi.

Glória Patri, et Fílio, et Spirítui Sancto.

Exsultábunt lábia mea, * Cum cantávero tibi.

CANTICUM EVANGELICUM

Ad Benedictus, ant. Dírige, Dómine, pedes nostros in viam pacis.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Dírige, Dómine, pedes nostros in viam pacis.

PRECES

Adorémus Deum, qui per Fílium suum spem mundo et vitam dedit, et humíliter deprecémur:

Dómine, audi nos.

Dómine, Pater ómnium, qui nos ad princípium huius diéi perveníre fecísti,

ad laudem glóriæ tuæ fac nos cum Christo vívere.

Dómine, audi nos.

Fidem, spem et caritátem tuam, quæ córdibus nostris infudísti,

in nobis semper manére concéde.

Dómine, audi nos.

Ad te, semper, Dómine, óculi nostri levéntur,

ut tibi vocánti alácriter respondeámus.

Dómine, audi nos.

Ab insídiis nos et illécebris iniquitátis avérte,

et gressus nostros ab omni offensióne defénde.

Dómine, audi nos.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Omnípotens ætérne Deus, qui splendor es veri lúminis et dies perpétuus, te, matutíni témporis redeúnte círculo, deprecámur, ut nostras quoque mentes, vitiórum nocte discússa, advéntus tui fulgor illústret. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky