## 29. Maii 2024

## Feria quarta, tempus per annum, hebdomada 8
hebdomada 4 psalterii

Tertia

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Nunc, Sancte, nobis, Spíritus

unum Patri cum Fílio,

dignáre promptus íngeri

nostro refúsus péctori.

Os, lingua, mens, sensus, vigor

confessiónem pérsonent,

flamméscat igne cáritas,

accéndat ardor próximos.

Per te sciámus da Patrem

noscámus atque Fílium,

te utriúsque Spíritum

credámus omni témpore. Amen.

Vel:

Certum tenéntes órdinem,

pio poscámus péctore

hora diéi tértia

trinæ virtútis glóriam,

Ut simus habitáculum

illi Sancto Spirítui,

qui quondam in apóstolis

hac hora distribútus est.

Hoc gradiénte órdine,

ornávit cuncta spléndide

regni cæléstis cónditor

ad nostra ætérna prǽmia.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Clamávi ad te, Dómine; in verba tua supersperávi.

Psalmus 118 (119), 145-152
XIX (Coph)

Clamávi in toto corde, exáudi me, Dómine; *

iustificatiónes tuas servábo.

Clamávi ad te, salvum me fac, *

ut custódiam testimónia tua.

Prævéni dilúculo et clamávi, *

in verba tua supersperávi.

Prævenérunt óculi mei vigílias, *

ut meditárer elóquia tua.

Vocem meam audi secúndum misericórdiam tuam, Dómine, *

secúndum iudícium tuum vivífica me.

Appropinquavérunt persequéntes me in malítia, *

a lege autem tua longe facti sunt.

Prope es tu, Dómine, *

et ómnia præcépta tua véritas.

Ab inítio cognóvi de testimóniis tuis, *

quia in ætérnum fundásti ea.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Clamávi ad te, Dómine; in verba tua supersperávi.

Ant. 2 Dóminus scit cogitatiónes hóminum quóniam vanæ sunt.

Psalmus 93 (94)
Dominus iustorum ultor
Vindex est Dominus de his omnibus: … non enim vocavit nos Deus in immunditia, sed in sanctificatione (Cf. 1 Th 4, 6-7)
I

Deus ultiónum, Dómine, *

Deus ultiónum, effúlge.

Exaltáre, qui iúdicas terram, *

redde retributiónem supérbis.

Usquequo peccatóres, Dómine, *

úsquequo peccatóres exsultábunt?

Effabúntur et loquéntur protérva, *

gloriabúntur omnes, qui operántur iniquitátem.

Pópulum tuum, Dómine, humíliant *

et hereditátem tuam vexant.

Víduam et ádvenam interfíciunt *

et pupíllos occídunt.

Et dixérunt: « Non vidébit Dóminus, *

nec intélleget Deus Iacob ».

Intellégite, insipiéntes in pópulo, *

et, stulti, quando sapiétis?

Qui plantávit aurem, non áudiet, *

aut qui finxit óculum, non respíciet?

Qui córripit gentes, non árguet, *

qui docet hóminem sciéntiam?

Dóminus scit cogitatiónes hóminum *

quóniam vanæ sunt.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Dóminus scit cogitatiónes hóminum quóniam vanæ sunt.

Ant. 3 Factus est mihi Dóminus in præsídium et in adiutórium spei meæ.

II

Beátus homo, quem tu erudíeris, Dómine, *

et de lege tua docúeris eum,

ut mítiges ei a diébus malis, *

donec fodiátur peccatóri fóvea.

Quia non repéllet Dóminus plebem suam *

et hereditátem suam non derelínquet.

Quia ad iustítiam revertétur iudícium, *

et sequéntur illam omnes, qui recto sunt corde.

Quis consúrget mihi advérsus malignántes, *

aut quis stabit mecum advérsus operántes iniquitátem?

Nisi quia Dóminus adiúvit me, *

paulo minus habitásset in loco siléntii ánima mea.

Si dicébam: « Motus est pes meus », *

misericórdia tua, Dómine, sustentábat me.

In multitúdine sollicitúdinum meárum in corde meo, *

consolatiónes tuæ lætificavérunt ánimam meam.

Numquid sociábitur tibi sedes iniquitátis, *

quæ fingit moléstiam contra præcéptum?

Irruunt in ánimam iusti *

et sánguinem innocéntem condémnant.

Et factus est mihi Dóminus in præsídium *

et Deus meus in rupem refúgii mei;

et reddet illis iniquitátem ipsórum, †

et in malítia eórum dispérdet eos, *

dispérdet illos Dóminus Deus noster.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Factus est mihi Dóminus in præsídium et in adiutórium spei meæ.

LECTIO BREVIS

1 Cor 10, 24. 31

Nemo, quod suum est, quærat, sed quod alteríus. Sive ergo manducátis sive bíbitis sive áliud quid fácitis, ómnia in glóriam Dei fácite.

Bonum est confitéri Dómino.

Et psállere nómini tuo, Altíssime.

ORATIO

Orémus.

Dómine, Pater sancte, Deus fidélis, qui promíssum Spíritum misísti, ut hómines per peccátum dispérsos congregáres, fac nos in mundo unitátis pacísque múnera confovére. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky