## 2. Martii 2024

## Sabbatum, tempus Quadragesimæ, hebdomada 2
hebdomada 2 psalterii

Sexta

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen.

HYMNUS

Qua Christus hora sítiit

crucem vel in qua súbiit,

quos præstat in hac psállere

ditet siti iustítiæ.

Simul sit his esúries,

quam ipse de se sátiet,

crimen sit ut fastídium

virtúsque desidérium.

Charísma Sancti Spíritus

sic ínfluat psalléntibus,

ut carnis æstus frígeat

et mentis algor férveat.

Christum rogámus et Patrem,

Christi Patrísque Spíritum;

unum potens per ómnia,

fove precántes, Trínitas. Amen.

PSALMODIA

Ant. Vivo ego, dicit Dóminus; nolo mortem peccatóris, sed ut magis convertátur et vivat.

Psalmus 118 (119), 81-88
XI (Caph)

Defécit in salutáre tuum ánima mea, *

et in verbum tuum supersperávi.

Defecérunt óculi mei in elóquium tuum, *

dicéntes: « Quando consoláberis me? ».

Quia factus sum sicut uter in fumo; *

iustificatiónes tuas non sum oblítus.

Quot sunt dies servi tui? *

Quando fácies de persequéntibus me iudícium?

Fodérunt mihi fóveas supérbi, *

qui non sunt secúndum legem tuam.

Omnia præcépta tua véritas; *

dolóse persecúti sunt me: ádiuva me.

Paulo minus consummavérunt me in terra, *

ego autem non derelíqui mandáta tua.

Secúndum misericórdiam tuam vivífica me, *

et custódiam testimónia oris tui.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Psalmus 60 (61)
Exsulis oratio
Oratio iusti æterna sperantis (S. Hilarius).

Exáudi, Deus, deprecatiónem meam, *

inténde oratióni meæ.

A fínibus terræ ad te clamávi, †

dum anxiarétur cor meum. *

In petram inaccéssam mihi deduc me!

Quia factus es spes mea, *

turris fortitúdinis a fácie inimíci.

Inhabitábo in tabernáculo tuo in sǽcula, *

prótegar in velaménto alárum tuárum,

quóniam tu, Deus meus, exaudísti vota mea, *

dedísti hereditátem timéntium nomen tuum.

Dies super dies regis adícies, *

annos eius usque in diem generatiónis et generatiónis.

Sédeat in ætérnum in conspéctu Dei; *

misericórdia et véritas servent eum.

Sic psalmum dicam nómini tuo in sǽculum sǽculi, *

ut reddam vota mea de die in diem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Psalmus 63 (64)
Contra hostes oratio
Maxime Domini passio commendatur in hoc psalmo (S. Augustinus).

Exáudi, Deus, vocem meam in meditatióne mea; *

a timóre inimíci custódi ánimam meam.

Prótege me a convéntu malignántium, *

a multitúdine operántium iniquitátem.

Qui exacuérunt ut gládium linguas suas, †

intendérunt sagíttas suas, venéfica verba *

ut sagíttent in occúltis immaculátum.

Súbito sagittábunt eum et non timébunt, *

firmavérunt sibi consílium nequam.

Disputavérunt, ut abscónderent láqueos, *

dixérunt: « Quis vidébit eos? ».

Excogitavérunt iníqua, †

perfecérunt excogitáta consília. *

Interióra hóminis et cor eius abýssus.

Et sagittávit illos Deus; †

súbito factæ sunt plagæ eórum, *

et infirmávit eos lingua eórum.

Caput movébunt omnes, qui vidébunt eos, *

et timébit omnis homo;

et annuntiábunt ópera Dei *

et facta eius intéllegent.

Lætábitur iustus in Dómino et sperábit in eo, *

et gloriabúntur omnes recti corde.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Vivo ego, dicit Dóminus; nolo mortem peccatóris, sed ut magis convertátur et vivat.

LECTIO BREVIS

Is 44, 21-22

Meménto quóniam servus meus es tu; formávi te, servus meus es tu, Israel, non decípies me. Delévi ut nubem iniquitátes tuas et quasi nébulam peccáta tua; revértere ad me, quóniam redémi te.

Avérte fáciem tuam a peccátis meis.

Et omnes iniquitátes meas dele.

ORATIO

Orémus.

Deus, qui nos gloriósis remédiis in terris adhuc pósitos iam cæléstium rerum facis esse consórtes, tu, quǽsumus, in ista qua vívimus nos vita gubérna ut ad illam, in qua ipse es, lucem perdúcas. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky