## 6. Octobris 2024

## Dominica XXVII per annum
hebdomada 3 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Ætérne rerum cónditor,

noctem diémque qui regis,

et témporum das témpora

ut álleves fastídium,

Præco diéi iam sonat,

noctis profúndæ pérvigil,

noctúrna lux viántibus

a nocte noctem ségregans.

Hoc excitátus lúcifer

solvit polum calígine;

hoc omnis errónum chorus

vias nocéndi déserit.

Hoc nauta vires cólligit

pontíque mitéscunt freta;

hoc, ipse Petra Ecclésiæ,

canénte, culpam díluit.

Iesu, labántes réspice

et nos vidéndo córrige;

si réspicis, lapsus cadunt

fletúque culpa sólvitur.

Tu, lux, refúlge sénsibus

mentísque somnum díscute;

te nostra vox primum sonet

et vota solvámus tibi.

Sit, Christe, rex piíssime,

tibi Patríque glória

cum Spíritu Paráclito,

in sempitérna sǽcula. Amen.

PSALMODIA

Ant. 1 Mirábilis in altis Dóminus, allelúia.

Psalmus 92 (93)
Magnificentia Domini creatoris
Regnavit Dominus, Deus noster omnipotens. Gaudeamus et exsultemus et demus gloriam ei (Ap 19, 6. 7).

Dóminus regnávit! Decórem indútus est; *

indútus est Dóminus, fortitúdine præcínxit se.

Etenim firmávit orbem terræ, *

qui non commovébitur.

Firmáta sedes tua ex tunc, *

a sǽculo tu es.

Elevavérunt flúmina, Dómine, †

elevavérunt flúmina vocem suam, *

elevavérunt flúmina fragórem suum.

Super voces aquárum multárum, †

super poténtes elatiónes maris, *

potens in altis Dóminus.

Testimónia tua credibília facta sunt nimis; *

domum tuam decet sanctitúdo, Dómine, in longitúdinem diérum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Mirábilis in altis Dóminus, allelúia.

Ant. 2 Laudábilis es, Dómine, et superexaltátus in sǽcula, allelúia.

Canticum
Omnis creatura laudet Dominum

Dan 3, 57-88. 56

Laudem dicite Deo nostro, omnes servi eius (Ap 19, 5).

Benedícite, ómnia ópera Dómini, Dómino, *

laudáte et superexaltáte eum in sǽcula.

Benedícite, cæli, Dómino, *

benedícite, ángeli Dómini, Dómino.

Benedícite, aquæ omnes, quæ super cælos sunt, Dómino, *

benedícat omnis virtus Dómino.

Benedícite, sol et luna, Dómino, *

benedícite, stellæ cæli, Dómino.

Benedícite, omnis imber et ros, Dómino, *

benedícite, omnes venti, Dómino.

Benedícite, ignis et æstus, Dómino, *

benedícite, frigus et æstus, Dómino.

Benedícite, rores et pruína, Dómino, *

benedícite, gelu et frigus, Dómino.

Benedícite, glácies et nives, Dómino, *

benedícite, noctes et dies, Dómino.

Benedícite, lux et ténebræ, Dómino, *

benedícite, fúlgura et nubes, Dómino.

Benedícat terra Dóminum, *

laudet et superexáltet eum in sǽcula.

Benedícite, montes et colles, Dómino, *

benedícite, univérsa germinántia in terra, Dómino.

Benedícite, mária et flúmina, Dómino, *

benedícite, fontes, Dómino.

Benedícite, cete et ómnia quæ movéntur in aquis, Dómino, *

benedícite, omnes vólucres cæli, Dómino.

Benedícite, omnes béstiæ et pécora, Dómino, *

benedícite, fílii hóminum, Dómino.

Bénedic, Israel, Dómino, *

laudáte et superexaltáte eum in sǽcula.

Benedícite, sacerdótes Dómini, Dómino, *

benedícite, servi Dómini, Dómino.

Benedícite, spíritus et ánimæ iustórum, Dómino, *

benedícite, sancti et húmiles corde, Dómino.

Benedícite, Ananía, Azaría, Mísael, Dómino, *

laudáte et superexaltáte eum in sǽcula.

Benedicámus Patrem et Fílium cum Sancto Spíritu; *

laudémus et superexaltémus eum in sǽcula.

Benedíctus es in firmaménto cæli *

et laudábilis et gloriósus in sǽcula.

In fine huius cantici non dicitur Glória Patri.

Ant. Laudábilis es, Dómine, et superexaltátus in sǽcula, allelúia.

Ant. 3 Laudáte Dóminum de cælis, allelúia. †

Psalmus 148
Præconium Domini creatoris
Sedenti super thronum et Agno benedictio et honor et gloria et potestas in sæcula sæculorum (Ap 5, 13).

Laudáte Dóminum de cælis, *

† laudáte eum in excélsis.

Laudáte eum, omnes ángeli eius, *

laudáte eum, omnes virtútes eius.

Laudáte eum, sol et luna, *

laudáte eum, omnes stellæ lucéntes.

Laudáte eum, cæli cælórum, *

et aquæ omnes, quæ super cælos sunt.

Laudent nomen Dómini, *

quia ipse mandávit, et creáta sunt;

státuit ea in ætérnum et in sǽculum sǽculi *

præcéptum pósuit, et non præteríbit.

Laudáte Dóminum de terra, *

dracónes et omnes abýssi,

ignis, grando, nix, fumus, *

spíritus procellárum, qui facit verbum eius,

montes et omnes colles, *

ligna fructífera et omnes cedri,

béstiæ et univérsa pécora, *

serpéntes et vólucres pennátæ.

Reges terræ et omnes pópuli, *

príncipes et omnes iúdices terræ,

iúvenes et vírgines, *

senes cum iunióribus,

laudent nomen Dómini, *

quia exaltátum est nomen eius solíus.

Magnificéntia eius super cælum et terram, *

et exaltávit cornu pópuli sui.

Hymnus ómnibus sanctis eius, *

fíliis Israel, pópulo, qui propínquus est ei.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Laudáte Dóminum de cælis, allelúia.

LECTIO BREVIS

Ez 37, 12b-14

Hæc dicit Dóminus Deus: Ecce ego apériam túmulos vestros et edúcam vos de sepúlcris vestris, pópulus meus, et indúcam vos in terram Israel; et sciétis quia ego Dóminus, cum aperúero sepúlcra vestra et edúxero vos de túmulis vestris, pópulus meus. Et dabo spíritum meum in vobis, et vivétis, et collocábo vos super humum vestram, et sciétis quia ego Dóminus. Locútus sum et fácio, ait Dóminus Deus.

RESPONSORIUM BREVE

Christe, Fili Dei vivi, * Miserére nobis.

Christe, Fili Dei vivi, * Miserére nobis.

Qui sedes ad déxteram Patris.

Miserére nobis.

Glória Patri, et Fílio, et Spirítui Sancto.

Christe, Fili Dei vivi, * Miserére nobis.

CANTICUM EVANGELICUM

Ad Benedictus, ant. Sínite párvulos veníre ad me. Ne prohibuéritis eos; tálium est enim regnum Dei.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Sínite párvulos veníre ad me. Ne prohibuéritis eos; tálium est enim regnum Dei.

PRECES

Deum, qui misit Spíritum Sanctum, ut fíeret lux beatíssima ómnium córdium, deprecémur instántes:

Illúmina pópulum tuum, Dómine.

Benedíctus es, Deus, lux nostra,

qui propter glóriam tuam ad diem novum nos perveníre fecísti.

Illúmina pópulum tuum, Dómine.

Tu, qui per resurrectiónem Fílii tui mundum illuminásti,

per Ecclésiam tuam in omnes hómines hoc lumen effúnde.

Illúmina pópulum tuum, Dómine.

Qui Unigéniti tui discípulos per tuum Spíritum clarificásti,

hunc emítte in Ecclésiam tuam, quæ sit tibi fidélis.

Illúmina pópulum tuum, Dómine.

O lumen géntium, meménto eórum, qui adhuc in ténebris commorántur,

óculos áperi cordis eórum, ut te solum Deum verum agnóscant.

Illúmina pópulum tuum, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Omnípotens sempitérne Deus, qui abundántia pietátis tuæ et mérita súpplicum excédis et vota, effúnde super nos misericórdiam tuam, ut dimíttas quæ consciéntia métuit, et adícias quod orátio non præsúmit. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky