## 24. Iulii 2024

## S. Sarbelii Makhlūf, presbyteri
memoria ad libitum

Natus est in vico Biqa’ Kafra in Libano anno 1828. Ordinem libanensium Maronitarum ingressus, Sarbelii nomen accepit et, sacerdotio auctus, arctæ solitudinis et altioris perfectionis studiosus, e cœnobio Annaiæ in eremum secessit, ubi summa vitæ asperitate, continuis ieiuniis et obsecrationibus Deo servivit et die 24 decembris 1898 pie obdormivit in Domino.

Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Vir celse, forma fúlgida

virtútis, hymnum súscipe,

qui iure dum te prǽdicat,

Dei canit magnália.

Qui sempitérnus Póntifex

stirpem Deo mortálium

revínxit, atque réddidit

paci novo nos fœ́dere,

Te fecit ipse próvidus

sui minístrum múneris,

Patri datúrum glóriam

eiúsque vitam plébibus.

Regális huius cúlminis

adéptus altitúdinem,

verbo fuísti et móribus

doctor, sacérdos, hóstia.

Locátus in cæléstibus,

sanctæ meménto Ecclésiæ,

oves ut omnes páscua

Christi petant felícia.

Sit Trinitáti glória,

quæ sancti honóris múnia

tibi minístro sédulo

dignis corónat gáudiis. Amen.

PSALMODIA

Ant. 1 Mirábilis facta est sciéntia tua super me, Dómine.

Psalmus 138 (139), 1-18. 23-24
Dominus intuens omnia
Quis cognovit sensum Domini? Aut quis consiliarius eius fuit? (Rom 11, 34).
I

Dómine, scrutátus es et cognovísti me, *

tu cognovísti sessiónem meam et resurrectiónem meam.

Intellexísti cogitatiónes meas de longe, *

sémitam meam et accúbitum meum investigásti.

Et omnes vias meas perspexísti, †

quia nondum est sermo in lingua mea, *

et ecce, Dómine, tu novísti ómnia.

A tergo et a fronte coartásti me *

et posuísti super me manum tuam.

Mirábilis nimis facta est sciéntia tua super me, *

sublímis, et non attíngam eam.

Quo ibo a spíritu tuo *

et quo a fácie tua fúgiam?

Si ascéndero in cælum, tu illic es; *

si descéndero in inférnum, ades.

Si súmpsero pennas auróræ *

et habitávero in extrémis maris,

étiam illuc manus tua dedúcet me, *

et tenébit me déxtera tua.

Si díxero: « Fórsitan ténebræ cómpriment me, *

et non illuminátio erit circa me »,

étiam ténebræ non obscurabúntur a te, †

et nox sicut dies illuminábitur *

— sicut ténebræ eius ita et lumen eius —.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Mirábilis facta est sciéntia tua super me, Dómine.

Ant. 2 Ego Dóminus scrutans cor et probans renes, qui do unicuíque secúndum viam suam.

II

Quia tu formásti renes meos, *

contexuísti me in útero matris meæ.

Confitébor tibi, quia mirabíliter plasmátus sum; †

mirabília ópera tua, *

et ánima mea cognóscit nimis.

Non sunt abscóndita ossa mea a te, †

cum factus sum in occúlto, *

contéxtus in inferióribus terræ.

Imperféctum adhuc me vidérunt óculi tui, †

et in libro tuo scripti erant omnes dies: *

ficti erant, et nondum erat unus ex eis.

Mihi autem nimis pretiósæ cogitatiónes tuæ, Deus; *

nimis gravis summa eárum.

Si dinumerábo eas, super arénam multiplicabúntur; *

si ad finem pervénerim, adhuc sum tecum.

Scrutáre me, Deus, et scito cor meum; *

proba me et cognósce sémitas meas

et vide, si via vanitátis in me est, *

et deduc me in via ætérna.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ego Dóminus scrutans cor et probans renes, qui do unicuíque secúndum viam suam.

Ant. 3 In ipso cóndita sunt univérsa, et ómnia in ipso constant.

Canticum
Christus primogenitus omnis creaturæ et primogenitus ex mortuis

Cf. Col 1, 12-20

Grátias agámus Deo Patri, *

qui idóneos nos fecit in partem sortis sanctórum in lúmine;

qui erípuit nos de potestáte tenebrárum *

et tránstulit in regnum Fílii dilectiónis suæ,

in quo habémus redemptiónem, *

remissiónem peccatórum;

qui est imágo Dei invisíbilis, *

primogénitus omnis creatúræ,

quia in ipso cóndita sunt univérsa †

in cælis et in terra, *

visibília et invisibília,

sive throni sive dominatiónes *

sive principátus sive potestátes.

Omnia per ipsum et in ipsum creáta sunt, †

et ipse est ante ómnia, *

et ómnia in ipso constant.

Et ipse est caput córporis ecclésiæ; †

qui est princípium, primogénitus ex mórtuis, *

ut sit in ómnibus ipse primátum tenens,

quia in ipso complácuit omnem plenitúdinem habitáre *

et per eum reconciliáre ómnia in ipsum,

pacíficans per sánguinem crucis eius, *

sive quæ in terris sive quæ in cælis sunt.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. In ipso cóndita sunt univérsa, et ómnia in ipso constant.

LECTIO BREVIS

1 Petr 5, 1-4

Senióres, qui in vobis sunt, óbsecro, consénior et testis Christi passiónum, qui et eius, quæ in futúro revelánda est, glóriæ communicátor: Páscite, qui est in vobis, grégem Dei, providéntes non coácto sed spontánee secúndum Deum, neque turpis lucri grátia sed voluntárie, neque ut dominántes in cleris sed formæ facti gregis. Et cum apparúerit Princeps pastórum, percipiétis immarcescíbilem glóriæ corónam.

RESPONSORIUM BREVE

Hic est fratrum amátor, * Qui multum orat pro pópulo.

Hic est fratrum amátor, * Qui multum orat pro pópulo.

Et ánimam suam trádidit pro frátribus suis.

Qui multum orat pro pópulo.

Glória Patri, et Fílio, et Spirítui Sancto.

Hic est fratrum amátor, * Qui multum orat pro pópulo.

CANTICUM EVANGELICUM

Ad Magnificat, ant. Iste est fidélis et prudens dispensátor, quem constítuit Dóminus super famíliam suam, ut daret illis in témpore trítici mensuram.

Vel: Grátias tibi ago, Christe, pastor bone, qui me ad hanc glóriam perdúcere dignátus es; peto ergo ut oves, quas tradidísti mihi, participéntur mecum de grátia tua in sempitérnum.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Iste est fidélis et prudens dispensátor, quem constítuit Dóminus super famíliam suam, ut daret illis in témpore trítici mensuram.

Vel: Grátias tibi ago, Christe, pastor bone, qui me ad hanc glóriam perdúcere dignátus es; peto ergo ut oves, quas tradidísti mihi, participéntur mecum de grátia tua in sempitérnum.

PRECES

Christum, pro homínibus pontíficem constitútum in iis quæ sunt ad Deum, dignis láudibus celebrémus, humíliter deprecántes:

Salvum fac pópulum tuum, Dómine.

Qui Ecclésiam tuam per sanctos et exímios rectóres mirabíliter illustrásti,

fac ut christiáni eódem semper lætificéntur splendóre.

Salvum fac pópulum tuum, Dómine.

Qui, cum sancti te pastóres sicut Móyses orárent pópuli peccáta dimisísti,

per intercessiónem eórum Ecclésiam tuam contínua purificatióne sanctífica.

Salvum fac pópulum tuum, Dómine.

Qui sanctos tuos unxísti in médio fratrum et Spíritum tuum in illos direxísti,

reple Spíritu Sancto omnes pópuli tui rectóres.

Salvum fac pópulum tuum, Dómine.

Qui pastórum sanctórum ipse posséssio exstitísti

tríbue nullum ex iis, quos sánguine acquisísti, sine te manére.

Salvum fac pópulum tuum, Dómine.

Qui, per Ecclésiæ pastóres, vitam ætérnam óvibus tuis præstas, ne rápiat eas quisquam de manu tua,

salva defúnctos, pro quibus ánimam tuam posuísti.

Salvum fac pópulum tuum, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui sanctum Sarbélium, presbýterum, ad singulárem pugnam erémi vocásti et omni génere pietátis imbuísti, concéde nobis, quǽsumus, ut imitatóres domínicæ passiónis effécti regno eius mereámur esse consórtes. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky